钦定古今图书集成/历象汇编/岁功典/第026卷 > 《事物原始》 > 《元宵观灯》
## 钦定古今图书集成/历象汇编/岁功典/第026卷 > 《事物原始》 > 《元宵观灯》

《周礼》有司寤氏掌夜时，以星分夜，以诏夜士。夜禁御
晨行者，禁宵行者、夜游者。按汉制，执金吾杖，掌宫外
戒常水火之事，晓暝传呼，以禁夜行。惟元夕金吾放
夜，前后各一夕。今元宵不禁夜，自汉始。《朝野佥载》：“唐
睿宗先天二年正月望日夜，于安福门外作灯轮，高
二十丈，衣以锦绣，然灯五万盏，竖之如花树。宫女千”
数，衣罗绮，曳锦绣，耀珠翠，长安少妇千馀人，于灯下
踏歌，此天子御楼观灯之始。《诗》云“火树银花合，星桥
铁锁开”是也。《明皇杂录》曰：“上在东都，移仗上阳宫，设
蜡炬，连属不绝。结缯彩为灯楼三十间，高百五十尺，
垂以珠玉，微风一动，铿然成声。其灯为龙凤虎豹之
状，自古至今，于此为盛。”